Chanette Paul gesels - romanza.co.za
Chanette Paul gesels
by Romanza aan November 9, 2015 0 Kommentaar
Ek het afsondering nodig wanneer ek amptelik, dit wil sê op die rekenaar, skryf. Ek het al op eienaardige plekke beland in my soektog na afsondering, maar skryf beteken nie net op die rekenaar werk nie. Mens "skryf" eintlik 24/7 as 'n storie eers begin vorm aanneem. En daardie soort "skryf" gebeur enige plek, enige tyd. Ek het al 'n eureka-oomblik gehad in 'n pub terwyl ek rugby aan die kyk was, opgespring en yes! geskree terwyl my span aan die verloor was en niemand punte aangeteken het nie. Daar was 'n paar baie eienaardige kyke na my kant toe. Hoe verduidelik ek dat ek 'n storieprobleem opgelos het? 'n Mens se storiekop steur hom nie aan waar jou regte kop is nie.
Van my verstand af? ☺ Skryf gee my juis die geleentheid om enigiets te wees wat ek nog altyd wou gewees het. Die lys van beroepe wat my interesseer is lank. Argeoloog, argitek, sielkundige, mariene-ekoloog, privaatspeurder, forensiese linguis, fotograaf, skilder, brandglaskunstenaar, uitgewer … Dis maar goed ek kan dit in my stories word, ek sou waarskynlik 'n paar van die beroepe nie oorleef het nie.
Write what you love and love what you write. Ek dink dit was Nora Roberts wat dit gesê het. 'n Mens moet uit jou hart en siel uit skryf, sonder om jou aan foefies en tendense en resensente se opinies te steur.
Jy het voorheen gesê dis nie inspirasie wat die verhaal aan die gang sit nie, maar dat daar wel prikkels is. Wat het Caz, die hoofkarakter in Offerlam, geprikkel?
Caz se prikkels het uit verskillende oorde gekom. Ek is self 'n aangenome kind, maar ek weet dit al vandat ek agt was. Ek het gewonder hoe dit moet wees om dit laat in jou lewe agter te kom.
Ons politieke situasie was ook 'n prikkel wat tot vele aspekte in Caz se lewe aanleiding gegee het.
Eintlik was daar 'n hele rits "sê nou net…"-vrae wat van Caz gemaak het wat sy is.
Offerlam is jou een en veertigste boek. Wat was die hoogtepunt in jou skrywersloopbaan so ver?
Meer tasbare hoogtepunte is benoemings vir pryse en veral die drie Lekkerlit-pryse wat my boeke gewen het. Dis vir my ook 'n groot hoogtepunt dat Offerlam in Vlaams en Engels vertaal word.
Elke boek wat op die rak kom, elke leser wat my boek geniet, is egter vir my soos 'n wonderwerk. Die ware hoogtepunt (en voorreg) is bloot dat ek kan skryf en my boeke gelees word.
Pieter Aspe is een van die groot krimiskrywers in België. En hier is hy met een van die groot krimiskrywers uit Suid-Afrika! Die Nederlandse vertaling van Chanette Paul se OFFERLAM word tans in België bekendgestel.